Notum sit omnibus tam praesentibus quam futuris quod quaedam domina, Emmena nomine, filia Artaldi de Calamonte, divina inspiratione saeculo abrenunciare et sanctimonialem vitam Marciniaco profiteri volens, dedit Domino Deo et praedicto loco quamdam terram quae sibi jure haereditario a parentibus suis obvenerat, et est sita in territorio Lugdunensi, quae terra viginti solidos denariorum Lugdunensium singulis annis solveret. Vero quia remotior, eo praedictis sororibus erat importunior, fratribus vero Cluniacensibus eo opportuna quia obedientiae eorum de Monte Bertaldi adjacens existebat et vicina. Placuit autem ipsis, ut illos viginti solidos, qui inde proveniebant, sibi retinerent; et loco eorum alios viginti ejusdem monetae apud Ambertam quotannis persolvendo statuerunt, ita ut decanus qui praedictam obedientiam tenuerit de redditibus Cluniaco appendentibus illos Marciniaco persolvat, et quod superest camerae Cluniensi reddit. Facta est autem haec commutatio ab Yvone priore, Gaufredo subpriore et a Bernardo camerario, domno Hugone abbate annuente et omni capitulo confirmante.